آلبر کامو

آلبر کامو یا آلبرت کامو  رمان‌نویس، دراماتورژ و فیلسوف قرن بیستم میلادی اهل فرانسه هسته. آلبر کامویِ معروف‌ترین کتابون نوم بیگانه، طاعون، سقوط، سیزیف اسطوره و کالیگولا هستنه.

آلبر کامو شه وسّه ات‌جور فلسفه بساته که ابزوردیسم گته و شه داستان‌ها دله هم وه ره یارده. وه گته دنیایِ زندگی قطعاً پوچ هسته و آدمون تونّه این پوچی و بی‌هدفی ره دربَوِرِن. وه گته این پوچی وسّه سه جور راه دارمی: یا خِدکِشی کمبی و این پوچی ره تموم کمبی، یا شه ره دِرو زمبی که اگزیستانسیالیسم ِجواب هسته و شه وسّه اتی اَرمون و هدف سازمبی که وه هم نهایتاً پوچ هسته و آخرین راه این که دومبی زندگی پوچ هسته، ولی ونجه کنار اِمبی و پچیکِ دل‌خاش‌کنک جه شه عُمر ره پیش وَرمی. وه سیزیف ره مثال یارنه که جاودانگی دمبال دیّه و زئوس وه ره اینتی جزاء هدا که تا ابد ونه اتا صخره ره کول بکشه و تا چکل ِتِک بَوِره و اونجه که برسی‌یه، صخره قِل خِرنه و کفنه کوهِ بِن و این روند هر روز و هر روز ادامه دارنه. آلبر کامو گنه که این داستان و آسنی دله سیزیف چه شه خِد ره نکوشته؟ این پوچی جه چتی سازنه و کم نیارنه؟ ونه جواب این هسته که اتا پریک لحظه که سیزیف کوهِ چکل جه برسی‌یه، فقط اون آخرین شاب که بزو، ات لحظه خِشحال وونه و شه کار جه راضی هسته؛ آدمون هم ونه هم‌اتنده لذت و شادی جا قانع بوئن و بسازن.

 وابسته جستارون 
 فرانسه‌ی نویسندگون ره فهرست قرن بیستم میلادی
 فرانسه‌ی نویسندگون ره فهرست

 منابع 



رج:فرانسه‌ی نویسندگون قرن بیستم میلادی
رج:ادبیات وسه نوبل بیته‌ئون
رج:فرانسوی فیلسوفون